|  |
| --- |
| **GRADSKA KNJIŽNICA UMAG****BIBLIOTECA CIVICA UMAGO** |
| STATUT |
| KLASA: 024-02/21-20/01URBROJ: 2105-11-01-21-3 |
| **UMAG** |
| **19. 4. 2021.** |

Na temelju članka 54. Zakona o ustanovama („Narodne novine“, broj 76/93., 29/97., 47/99., 35/08. i 127/19.) i članka 15. Zakona o knjižnicama i knjižničnoj djelatnosti („Narodne novine“, broj 17/19. i 98/19.), a nakon prethodne suglasnosti Gradskog vijeća Grada Umaga-Umago (KLASA: 012-03/21-01/03; URBROJ: 2105/05-01/01-21-5) od 2. 4. 2021. godine, ravnatelj Gradske knjižnice Umag / Biblioteca civica Umago dana 19. 4. 2021. godine donosi

***STATUT***

***Gradske knjižnice Umag / Biblioteca civica Umago***

**I. OPĆE ODREDBE**

**Članak 1.**

 (1) Ovim Statutom uređuju se: status, naziv i sjedište, djelatnost, ustrojstvo, ovlasti i način odlučivanja tijela ustanove te druga pitanja od značenja za obavljanje djelatnosti i poslovanje Gradske knjižnice Umag (u daljnjem tekstu: Knjižnica).

 (2) Izrazi koji se koriste u ovom Statutu, a imaju rodno značenje koriste se neutralno i odnose se jednako na muški i ženski spol.

### Članak 2.

 (1) Knjižnica je javna ustanova koja obavlja knjižničnu djelatnost kao javnu službu u skladu sa Zakonom o knjižnicama i knjižničnoj djelatnosti, Zakonom o ustanovama, odredbama drugih zakona i podzakonskih akata, aktom o osnivanju, ovim Statutom i drugim općim aktima Knjižnice te sukladno pravilima struke.

 (2) Knjižnica je javna knjižnica čiji je osnivač Grad Umag-Umago (u daljnjem tekstu: Osnivač).

 (3) Knjižnica je osnovana Odlukom Gradskog vijeća Grada Umaga-Umago, KLASA: 612-04/05-01/01, URBROJ: 2105/05-02-05-16 od 14. prosinca 2005. godine.

 (4) Knjižnica ima svojstvo pravne osobe i upisana je u registar Trgovačkog suda u Pazinu pod matičnim brojem subjekta upisa (MBS) 130008095 Rješenjem navedenog suda poslovni broj Tt-06/1632-4 od 21. kolovoza 2006. godine.

 (5) Knjižnica je prema namjeni i sadržaju knjižničnog fonda narodna knjižnica.

 (6) Odluku o statusnim promjenama i prestanku rada Knjižnice donosi Gradsko vijeće Grada Umaga-Umago (u daljnjem tekstu: Gradsko vijeće), uz prethodnu suglasnost ministra nadležnog za kulturu.

### Članak 3.

 (1) Knjižnica je pravna osoba i u pravnom prometu s trećima nastupa samostalno, u okviru registrirane djelatnosti, uz ograničenja predviđena zakonom, na zakonu utemeljenom propisu, osnivačkim aktom, Statutom i drugim općim aktima Knjižnice.

 (2) Knjižnica može u pravnom prometu stjecati prava i preuzimati obveze, može biti vlasnikom pokretnih i nepokretnih stvari te može biti strankom u postupcima pred sudovima, drugim državnim organima i tijelima s javnim ovlastima.

 (3) Knjižnica odgovara za svoje obveze cijelom svojom imovinom.

 (4) Osnivač odgovara solidarno i neograničeno za obveze Knjižnice.

# II. NAZIV I SJEDIŠTE KNJIŽNICE

### Članak 4.

 (1) Naziv Knjižnice na hrvatskom jeziku glasi: Gradska knjižnica Umag.

 (2) Naziv Knjižnice na talijanskom jeziku glasi: Biblioteca civica Umago.

 (3) Skraćeni naziv Knjižnice na hrvatskom jeziku glasi: Knjižnica Umag.

 (4) Skraćeni naziv Knjižnice na talijanskom jeziku glasi: Biblioteca Umago.

 (5) Sjedište Knjižnice je u Umagu, Trgovačka ulica /Via commerciale 6.

### Članak 5.

 Naziv Knjižnice mora biti istaknut na zgradi u kojoj je njezino sjedište, odnosno u kojoj Knjižnica obavlja svoju djelatnost radi koje je osnovana.

### Članak 6.

 Knjižnica može promijeniti naziv i sjedište isključivo odlukom Gradskog vijeća.

# III. ZNAK, PEČAT I ŠTAMBILJI

### Članak 7.

 (1) Knjižnica ima znak koji predstavlja otvorenu knjigu uokvirenu audio slušalicama.

 (2) Dio znaka je i tekst: GRADSKA KNJIŽNICA UMAG – BIBLIOTECA CIVICA UMAGO.

### Članak 8.

 (1) U svom radu i poslovanju Knjižnica koristi pečat okruglog oblika koji sadrži naziv i sjedište Knjižnice.

 (2) Knjižnica ima pečat okruglog oblika, promjera 25 milimetara i u njemu je ispisan naziv i sjedište knjižnice na hrvatskom i talijanskom jeziku.

 (3) U vanjskom, prvom koncentričnom krugu, uz obod pečata otisnut je tekst: GRADSKA KNJIŽNICA UMAG – BIBLIOTECA CIVICA UMAGO.

 (4) U sredini pečata otisnut je tekst UMAG, a ispod UMAGO većim slovima od teksta u prvom krugu.

 (5) Pečat služi za ovjeru isprava i akata koje Knjižnica donosi kao javna ustanova te za redovito administrativno i financijsko poslovanje.

### Članak 9.

 (1) Knjižnica može imati više pečata koji služe za administrativno i financijsko poslovanje.

 (2) Svaki pečat ima svoj broj koji dobiva po redu, zavisno o tome koliko pečata koristi Knjižnica.

### Članak 10.

 Knjižnica koristi se štambiljima koji služe za administrativno-financijsko i uredsko poslovanje Knjižnice.

**Članak 11.**

 (1) Prvi štambilj četvrtastog je oblika, širine 27 milimetara i dužine 46 milimetara.

 (2) U njemu je utisnut puni naziv i adresa Knjižnice na hrvatskom i talijanskom jeziku.

 (3) Tekst je ispisan po redovima, odozgo prema dolje, kako slijedi:

 GRADSKA KNJIŽNICA UMAG

 BIBLIOTECA CIVICA UMAGO

 52470 UMAG – UMAGO

 TRGOVAČKA 6

 VIA COMMERCIALE 6

 (4) Ovaj štambilj koristi se u redovitom administrativnom i financijskom poslovanju Knjižnice.

**Članak 12.**

 (1) Drugi štambilj služi za potrebe urudžbiranja predmeta i akata, četvrtastog je oblika dužine 7 centimetara i širine 3,7 centimetara.

 (2) U njemu je ispisan tekst po redovima, odozgo prema dolje, kako slijedi:

 GRADSKA KNJIŽNICA UMAG

 BIBLIOTECA CIVICA UMAGO

 52470 UMAG – UMAGO

 TRGOVAČKA 6

 U drugom redu piše PRIMLJENO, iza toga KLASIFIKACIJSKA OZNAKA i ODJEL te u zadnjem redu URUDŽBENI BROJ i PRIL. VRIJ.

### Članak 13.

 O broju, uporabi i čuvanju pečata i štambilja odlučuje ravnatelj Knjižnice.

# IV. KNJIŽNIČNA DJELATNOST I FINANCIRANJE

### Članak 14.

 (1) Knjižnična djelatnost obuhvaća:

* nabavu knjižnične građe i izgradnju knjižničnih zbirki
* stručnu obradu knjižnične građe prema stručnim standardima, što uključuje izradu informacijskih pomagala u tiskanom i/ili elektroničkom obliku
* pohranu, čuvanje i zaštitu knjižnične građe te provođenje mjera zaštite knjižnične građe koja je kulturno dobro
* pružanje informacijskih usluga, posudbu i davanje na korištenje knjižnične građe, uključujući međuknjižničnu posudbu
* digitalizaciju knjižnične građe
* usmjeravanje i podučavanje korisnika pri izboru i korištenju knjižnične građe, informacijskih pomagala i drugih izvora
* vođenje dokumentacije i prikupljanje statističkih podataka o poslovanju, knjižničnoj građi, korisnicima i o korištenju usluga knjižnice
* prikupljanje statističkih podataka vezanih uz provedbu propisa kojima se uređuju autorska i srodna prava
* nakladničku djelatnost
* prodaju na malo vlastitih i drugih nakladničkih izdanja koja promoviraju djelatnost Knjižnice
* pripremanje kulturnih, informacijskih, obrazovnih i znanstvenih sadržaja i programa te obavljanje i drugih poslova sukladno Zakonu o knjižnicama i knjižničnoj djelatnosti i drugim propisima.

 (2) Pored djelatnosti iz stavka 1. ovog članka, u Knjižnici obavljaju se i financijski te administrativni poslovi vezani za rad Knjižnice, kao i ostali poslovi vezani uz knjižničnu djelatnost, posebice: priređivanje književnih večeri, književno-znanstvenih skupova te promicanje kulture čitanja.

 (3) Knjižnica poduzima mjere za zaštitu knjižnične građe te redovito provodi postupak revizije i otpisa građe sukladno pravilniku kojim se uređuje zaštita, revizija i otpis knjižnične građe.

### Članak 15.

 Knjižnica obavlja djelatnost iz članka 14. ovog Statuta na temelju godišnjeg programa rada i prema standardima kojima se uređuju poslovi i usluge, kadrovski i tehnički uvjeti, standardi za digitalnu knjižnicu, kao i prava i dužnosti korisnika knjižničnih usluga svojstveni za obavljanje djelatnosti za narodne knjižnice V. tipa.

### Članak 16.

 U okviru obavljanja djelatnosti, Knjižnica izdaje uvjerenja i potvrde o činjenicama o kojima vodi evidenciju, sukladno zakonu, na zakonu utemeljenim propisima, osnivačkom aktu, Statutu i drugim općim aktima.

### Članak 17.

(1) Sredstva za rad Knjižnice osigurava Osnivač, a ona uključuju: sredstva za plaće, sredstva za nabavu građe, sredstva za program, materijalne izdatke, stalno stručno usavršavanje knjižničarskih djelatnika i sredstva za zaštitu knjižnične građe, kao i sredstva za investicije i investicijsko održavanje, ako posebnim zakonom nije drukčije određeno.

(2) Sredstva za posebne programe osigurava Osnivač, a ovisno o svome interesu i tijela državne uprave u čijem je djelokrugu program koji se ostvaruje, Istarska županija te druge pravne i fizičke osobe.

(3) Sredstva za rad Knjižnice osiguravaju se i iz vlastitih prihoda, sponzorstvima, darovanjima i na drugi način u skladu sa zakonom.

(4) Knjižnica vodi financijsko poslovanje i računovodstvo u skladu s propisima za proračunske korisnike.

### Članak 18.

 Naknada korisnika usluga Knjižnice naplaćuje se na temelju odluke o visini naknada koju donosi upravno vijeće odnosno ravnatelj Knjižnice uz prethodnu suglasnost gradonačelnika Grada Umaga-Umago (u daljnjem tekstu: Gradonačelnik).

**V. USTROJSTVO I TIJELA KNJIŽNICE**

## 1. Unutarnje ustrojstvo Knjižnice

### Članak 19.

 (1) Unutarnjim ustrojstvom Knjižnice osigurava se ostvarivanje djelatnosti utvrđenih člankom 14. ovoga Statuta te administrativno-stručnih, računovodstveno-financijskih i pomoćno-tehničkih poslova.

 (2) Unutarnjim ustrojstvom Knjižnice povezuju se svi oblici rada i djelatnosti prema vrsti i srodnosti programa i poslova kako bi se ostvarili primjereni rezultati rada u procesu ostvarivanja djelatnosti te djelatnosti Knjižnice kao javne službe.

 (3) Unutarnje ustrojstvo i način obavljanja djelatnosti Knjižnice kao javne službe pobliže se uređuje Pravilnikom o unutarnjem ustrojstvu i načinu rada Gradske knjižnice Umag.

### Članak 20.

 (1) Unutarnji rad i red u Knjižnici odvija se prema kućnom redu.

 (2) Kućni red Knjižnice sadrži osobito:

* radno vrijeme Knjižnice
* otključavanje zgrade i drugih prostorija
* ulazak osoba-korisnika usluga Knjižnice
* održavanje reda
* unošenje i iznošenje knjižne građe i slično.

## 2. Tijela Knjižnice

## Članak 21.

##  Tijela Knjižnice su: upravno vijeće, ravnatelj i stručno vijeće.

***2.1. Upravno vijeće Knjižnice***

**Članak 22.**

 Upravno vijeće je kolegijalno tijelo upravljanja Knjižnicom, a imenuje se ako Knjižnica ima više od 10 (deset) zaposlenih.

**Članak 23.**

 (1) Upravno vijeće ima 5 (pet) članova, a čine ga:

* 3 (tri) predstavnika Osnivača
* 1 (jedan) predstavnik Stručnog vijeća, a ako ono nije osnovano, 1 (jedan) predstavnik stručnog knjižničarskog osoblja
* 1 (jedan) predstavnik svih radnika zaposlenih u Knjižnici.

 (2) Članove Upravnog vijeća iz stavka 1. podstavka 1. ovoga članka, od kojih predsjednika Upravnog vijeća i dva člana, imenuje i razrješava gradonačelnik iz redova istaknutih kulturnih, javnih, znanstvenih djelatnika te pravnih, ekonomskih i financijskih stručnjaka.

 (3) Za člana Upravnog vijeća iz stavka 1. podstavka 1. ovoga članka gradonačelnik može imenovati osobu koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen stručni studij, osim ako posebnim zakonom nije drugačije određeno.

 (4) Člana Upravnog vijeća iz stavka 1. podstavka 2. ovoga članka bira Stručno vijeće iz svojih redova, a ako ono nije osnovano, stručno knjižničarsko osoblje iz svojih redova, javnim glasovanjem, većinom glasova ukupnog broja članova Stručnog vijeća odnosno stručnog knjižničarskog osoblja.

 (5) Člana Upravnog vijeća iz stavka 1. podstavka 3. ovoga članka biraju svi radnici Knjižnice, sukladno zakonu kojim se uređuju radni odnosi.

**Članak 24.**

 (1) Mandat članova Upravnog vijeća traje 4 (četiri) godine, a počinje teći danom konstituiranja Upravnog vijeća.

 (2) Ravnatelj će najkasnije 60 dana prije isteka mandata postojećeg saziva Upravnog vijeća poduzeti potrebne radnje za izbor člana Upravnog vijeća iz reda članova Stručnog vijeća i člana Upravnog vijeća kojeg biraju svi radnici zaposleni u Knjižnici te uputiti poziv Osnivaču za imenovanje svojih predstavnika u Upravnom vijeću.

 (3) Članovi Upravnog vijeća za rad u tom tijelu mogu primiti naknadu.

 (4) Visina naknade utvrđuje se u skladu s posebnim aktom koji donosi gradonačelnik.

**Članak 25.**

 (1) Članu Upravnog vijeća mandat može prestati i prije isteka vremena na koje je imenovan, odnosno izabran:

* u slučaju smrti
* na osobni zahtjev
* ako bude razriješen, odnosno opozvan
* ako mu prestane radni odnos u Knjižnici, a izabran je u skladu s odredbom članka 23. stavaka 4. i 5. ovoga Statuta.

 (2) Član Upravnog vijeća može biti razriješen odnosno opozvan u sljedećim slučajevima:

* ako se ne pridržava uputa i smjernica tijela koje ga je imenovalo, odnosno izabralo
* ako sudjeluje u donošenju nezakonitih odluka ili odluka kojima se nanosi šteta Knjižnici
* ako zanemaruje obveze člana Upravnog vijeća
* ako svojim postupanjem krši odredbe zakona, ovoga Statuta i općih akata Knjižnice.

 (3) O razrješenju odnosno opozivu člana Upravnog vijeća odlučuje tijelo koje ga je imenovalo, odnosno izabralo, na temelju zahtjeva za razrješenje člana podnesenog od strane Upravnog vijeća.

 (4) U slučaju kada članu Upravnog vijeća mandat prestane prije isteka vremena na koje je imenovan, odnosno izabran, novom članu Upravnog vijeća mandat traje do isteka mandata člana Upravnog vijeća umjesto kojeg je imenovan, odnosno izabran.

 (5) Upravno vijeće dužno je izvijestiti gradonačelnika o potrebi imenovanja novoga člana Upravnog vijeća - predstavnika Osnivača u roku od 15 dana od dana prestanka svojstva člana Upravnog vijeća.

(6) U slučaju da se razriješe svi članovi Upravnog vijeća imenovani od strane gradonačelnika, tada mandat prestaje i ostalim izabranim članovima Upravnog vijeća i pokreće se postupak imenovanja, odnosno izbora novog saziva Upravnog vijeća sukladno članku 23. ovoga Statuta.

**Članak 26.**

(1) Upravno vijeće obavlja poslove iz svoje nadležnosti na sjednicama.

 (2) Upravno vijeće može pravovaljano odlučivati ako sjednicama prisustvuje natpolovična većina od ukupnog broja članova.

(3) Odluke na sjednici donose se natpolovičnom većinom prisutnih članova.

(4) U radu Upravnog vijeća sudjeluju, bez prava odlučivanja, ravnatelj i drugi radnici Knjižnice koje pozove predsjednik Upravnog vijeća.

(5) Upravno vijeće donosi Poslovnik o radu kojim se pobliže uređuju pitanja iz djelokruga rada koja nisu regulirana zakonom i ovim Statutom.

**Članak 27.**

(1) Na sjednicama Upravnog vijeća vodi se zapisnik koji potpisuju predsjedavajući sjednice i zapisničar.

(2) Zapisnik mora biti potpun i istinit, odnosno mora točno izražavati tijek rada i odluke donesene na sjednici.

(3) Zapisničara na sjednicama Upravnog vijeća određuje ravnatelj Knjižnice. Ako ravnatelj Knjižnice ne odredi zapisničara do početka sjednice Upravnog vijeća, zapisničara će odrediti predsjednik Upravnog vijeća ili osoba koju on odredi.

**Članak 28.**

(1) Upravno vijeće:

* donosi program rada i razvitka Knjižnice na prijedlog ravnatelja i uz pribavljeno mišljenje stručnoga vijeća, a ako ono nije osnovano, uz mišljenje stručnog knjižničarskog osoblja
* razmatra izvršavanje plana rada i razvitka Knjižnice
* odlučuje o financijskom planu i godišnjem financijskom izvještaju Knjižnice
* donosi statut uz prethodnu suglasnost Gradskog vijeća
* donosi Pravilnik o unutarnjem ustrojstvu, načinu rada i sistematizaciji radnih mjesta Knjižnice, uz prethodnu suglasnost gradonačelnika
* donosi druge opće akte Knjižnice u skladu sa Statutom
* donosi poslovnik o radu Upravnog vijeća
* utvrđuje način i uvjete korištenja knjižnične građe
* odlučuje o promjenama u organiziranju rada Knjižnice
* raspisuje javni natječaj za ravnatelja Knjižnice, uz prethodnu suglasnost gradonačelnika te provodi natječajni postupak, u skladu s odredbama zakona i ovog Statuta
* daje Osnivaču i ravnatelju prijedloge i mišljenja u vezi s radom i poslovanjem
* ovlašćuje ravnatelja za sklapanje pravnih poslova s Knjižnicom
* na temelju dobivene prethodne suglasnosti gradonačelnika daje ravnatelju suglasnost za raspisivanje oglasa za zasnivanje radnog odnosa
* daje ravnatelju suglasnost za sklapanje i raskidanje ugovora o radu s radnicima
* na prijedlog ravnatelja, a uz prethodnu suglasnost gradonačelnika, donosi Odluku o naknadama za usluge Knjižnice
* na prijedlog ravnatelja, a uz prethodnu suglasnost nadležnog tijela Osnivača, donosi Odluku o stjecanju ili otuđenju imovine čija pojedinačna vrijednost prelazi 20.000,00 kn (bez obračunatog PDV-a) i pokretnina neovisno o njihovoj vrijednosti
* odlučuje o zahtjevima za zaštitu prava, prigovorima i žalbama djelatnika, korisnika usluga i građana u drugom stupnju
* obavlja druge poslove određene zakonom, aktom o osnivanju i Statutom.

 (2) Prijedlog akata iz stavka 1. ovoga članka priprema i Upravnom vijeću predlaže ravnatelj Knjižnice.

 ***2.2 Ravnatelj***

### Članak 29.

 (1) Knjižnicom upravlja ravnatelj.

 (2) Ravnatelj:

* organizira rad i vodi poslovanje Knjižnice
* predstavlja i zastupa Knjižnicu u pravnom prometu, u postupcima pred sudovima, upravnim i drugim državnim tijelima i pravnim osobama s javnim ovlastima
* vodi stručni rad Knjižnice
* uz suglasnost Upravnog vijeća, odnosno gradonačelnika, raspisuje oglase za zasnivanje radnog odnosa u Knjižnici te sklapa i raskida ugovore o radu s radnicima Knjižnice
* raspoređuje radnike na radna mjesta u Knjižnici
* odlučuje o ostvarivanju prava i obveza radnika u Knjižnici
* predlaže Upravnom vijeću odnosno gradonačelniku Odluku o naknadama za usluge Knjižnice
* sudjeluje u pripremi sjednica Upravnog vijeća i sudjeluje u radu Upravnog vijeća bez prava odlučivanja
* predlaže Upravnom vijeću donošenje akata, programa rada i razvoja Knjižnice te godišnjih financijskih planova i obračuna
* izvršava odluke i zaključke Upravnog vijeća
* obustavlja izvršenja odluka, zaključaka i drugih akata Upravnog vijeća za koje ocijeni da su protivni zakonu, osnivačkom aktu, Statutu i drugim općim aktima Knjižnice, o čemu je u roku od tri dana od dana obustave dužan obavijestiti gradonačelnika.

(3) Ravnatelj Knjižnice u okviru svojih ovlasti odlučuje o nabavi usluga, roba i radova u vrijednosti do 20.000,00 kn (bez iznosa PDV-a) samostalno, a o nabavi usluga, roba i radova u vrijednosti preko 20.000,00 kn (bez iznosa PDV-a) uz prethodnu suglasnost Upravnog vijeća i, ovisno o visini iznosa, nadležnog tijela Osnivača.

(4) Ako Knjižnica nema Upravno vijeće, ravnatelj Knjižnice obavlja i sljedeće poslove:

* donosi programe rada i razvoja uz pribavljeno mišljenje stručnog vijeća, a ako ono nije ustrojeno, uz mišljenje stručnog knjižničarskog osoblja
* usvaja financijski plan i godišnji obračun te izvješće o izvršenju programa rada i razvoja
* donosi Statut i druge opće akte uz prethodnu suglasnost Gradskog vijeća
* obavlja druge poslove iz nadležnosti Upravnog vijeća, uz suglasnost gradonačelnika.

(5) Ravnatelj može imati i druge ovlasti i obveze, u skladu sa zakonom, osnivačkim aktom i općima aktima Knjižnice.

**Članak 30.**

(1) Ravnatelj je samostalan u svom radu, a za obavljanje poslova odgovoran je Upravnom vijeću odnosno gradonačelniku.

(2) Ravnatelja u slučaju njegove spriječenosti ili odsutnosti u organizacijskom dijelu poslovanja zamjenjuje osoba koju on za to pismeno ovlasti.

(3) Osoba koja zamjenjuje ravnatelja ima ovlasti i obveze ravnatelja za vrijeme dok ga zamjenjuje.

(4) Zamjena ravnatelja može se učinkovito manifestirati samo u pravnom i stvarnom okviru Knjižnice i bez statusa punomoći ovjerene kod javnog bilježnika nema učinkovitosti kod pravnog prometa prema trećima.

(5) Ravnatelj Knjižnice može dati punomoć drugoj osobi da zastupa ustanovu u pravnom prometu. Punomoć može dati samo u granicama svojih ovlasti, a daje se sukladno odredbama zakona kojim se uređuju obvezni odnosi.

**Članak 31.**

Ravnatelj Knjižnice ne može bez posebne ovlasti Upravnog vijeća odnosno gradonačelnika nastupati kao druga ugovorna strana i s Knjižnicom sklapati ugovore u svoje ime i za svoj račun, u svoje ime a za račun drugih osoba ili u ime i za račun drugih osoba.

**Članak 32.**

(1) Ravnateljem Knjižnice može se, na temelju predloženog četverogodišnjeg programa*,* imenovati osoba koja:

* ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij, položen stručni knjižničarski ispit, najmanje pet godina rada u knjižnici, odlikuje se stručnim, radnim i organizacijskim sposobnostima te ispunjava druge uvjete propisane ovim Statutom
* se odlikuje aktivnim znanjem hrvatskog i poznavanjem talijanskog jezika u govoru i pismu
* posjeduje stručne, radne i organizacijske sposobnosti, što se utvrđuje programom rada za naredni mandat.

 (2) Iznimno od stavka 1. podstavak 1. ovoga članka, ako se na ponovljeni natječaj ne javi osoba koja ima propisane uvjete, za ravnatelja Knjižnice može se na temelju predloženog četverogodišnjeg programa rada imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij, uz uvjet polaganja stručnog knjižničarskog ispita u roku od tri godine od dana imenovanja te da ispunjava druge uvjete propisane ovim Statutom.

 (3) Položen stručni knjižničarski ispit u smislu stavka 1. podstavka 1. ovoga članka ima i osoba koja je oslobođena polaganja stručnog knjižničarskog ispita na temelju zakona kojima je uređivana knjižnična djelatnost.

**Članak 33.**

Za ravnatelja Knjižnice ne može biti imenovana osoba:

* kojoj je sudskom odlukom zabranjeno obavljanje funkcije ravnatelja dok ta zabrana traje
* zbog drugih razloga utvrđenih zakonom.

**Članak 34.**

 (1) Ravnatelja Knjižnice imenuje i razrješuje Gradsko vijeće.

 (2) Ravnatelja Knjižnice imenuje se na mandat od četiri godine i može biti ponovno imenovan.

**Članak 35.**

(1) Ravnatelj se imenuje na temelju javnog natječaja koji se najmanje šezdeset (60) dana prije isteka mandata ravnatelja koji trenutno obnaša tu funkciju objavljuje u „Narodnim novinama“ te na mrežnim stranicama i oglasnim pločama Osnivača i Knjižnice.

(2) Sadržaj natječaja mora biti sukladan zakonu i ovom Statutu.

(3) Odluku o raspisivanju natječaja donosi Upravno vijeće koje i vodi natječajni postupak.

 (4) Ne raspiše li Upravno vijeće Knjižnice natječaj za imenovanje ravnatelja u propisanom roku, natječaj će raspisati nadležno upravno tijelo Osnivača.

(5) Ako Knjižnica nema Upravno vijeće, javni natječaj za imenovanje ravnatelja raspisuje i provodi nadležno upravno tijelo Osnivača.

(6) Pri izboru kandidata uzimaju se u razmatranje samo one prijave koje su primljene u roku određenom u natječaju, odnosno prijave koje su poslane poštom najkasnije posljednjeg dana određenog roka te uz koje su priloženi potrebni dokazi o ispunjavanju uvjeta natječaja.

(7) Nepotpune i nepravovremene prijave će se odbaciti, o čemu će kandidati koji su takve prijave podnijeli biti pismeno obaviješteni.

**Članak 36.**

(1) Ravnatelja Knjižnice na prijedlog Upravnog vijeća Knjižnice odnosno nadležnog upravnog tijela Osnivača imenuje Gradsko vijeće.

(2) Odlukom o imenovanju određuje se i vrijeme stupanja na dužnost ravnatelja.

(3) O donesenoj odluci o imenovanju ravnatelja Upravno vijeće odnosno, ako Knjižnica nema Upravno vijeće, nadležno upravno tijelo Osnivača dužno je obavijestiti svakog kandidata prijavljenog na natječaj za ravnatelja i dati mu pouku o njegovom pravu da pregleda natječajni materijal.

(4) Svaki sudionik natječaja može tužbom pobijati odluku o imenovanju ravnatelja zbog bitne povrede postupka ili zbog toga što imenovana osoba ne ispunjava uvjete tražene natječajem.

(5) Ugovor o radu s imenovanim ravnateljem sklapa se na vrijeme od četiri godine, a u ime Knjižnice ga, prije stupanja na dužnost ravnatelja, potpisuje predsjednik Upravnog vijeća Knjižnice, odnosno gradonačelnik ukoliko Knjižnica nema ustrojeno Upravno vijeće.

**Članak 37.**

(1) Kada se na raspisani natječaj za ravnatelja nitko ne javi ili kada nitko od kandidata prijavljenih na natječaj ne bude imenovan, natječaj će se ponoviti u roku od 30 dana.

(2) Ako se ravnatelj po provedenom ponovljenom natječaju iz stavka 1. ovog članka ne imenuje do isteka mandata ravnatelja, gradonačelnik će imenovati vršitelja dužnosti ravnatelja bez postupka propisanog za imenovanje ravnatelja.

 (3) Za vršitelja dužnosti ravnatelja Knjižnice može se, bez provođenja javnog natječaja, imenovati osoba koja ima obrazovanje propisano stavkom 3. članka 32. ovoga Statuta, a na ovu dužnost može se imenovati i osoba koja nije djelatnik Knjižnice.

 (4) Vršitelj dužnosti ravnatelja može biti imenovan do imenovanja ravnatelja, ali najdulje na godinu dana.

 (5) S imenovanim vršiteljem dužnosti ravnatelja sklapa se ugovor o radu na određeno vrijeme u skladu s odlukom o imenovanju.

**Članak 38.**

(1) Ravnatelj Knjižnice može biti razriješen dužnosti i prije vremena na koje je imenovan.

(2) Ravnatelj može biti razriješen samo u slučajevima utvrđenim zakonom:

* ako ravnatelj sam zatraži razrješenje u skladu s ugovorom o radu
* ako nastanu takvi razlozi koji po posebnim propisima ili općim propisima o radu dovode do prestanka radnog odnosa
* ako ravnatelj ne postupa sukladno propisima ili općim aktima Knjižnice ili neosnovano ne izvršava odluke tijela Knjižnice ili postupa protivno njima
* ako ravnatelj svojim nesavjesnim ili nepravilnim radom prouzroči Knjižnici veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Knjižnice.

(3) Odluku o razrješenju ravnatelja donosi Gradsko vijeće ako utvrdi da postoje razlozi za razrješenje ili na prijedlog Upravnog vijeća Knjižnice, nadležnog upravnog tijela Osnivača, inspekcije ili drugih pravnih ili fizičkih osoba.

(4) Prije donošenja odluke o razrješenju ravnatelju se mora dati mogućnost da se izjasni o razlozima za razrješenje.

(5) U slučajevima razrješenja ravnatelja iz stavka 2. ovoga članka Gradsko vijeće će imenovati vršitelja dužnosti ravnatelja bez postupka propisanog za imenovanje ravnatelja, a Knjižnica odnosno nadležno upravno tijelo Osnivača dužno je raspisati natječaj za ravnatelja u roku od 30 dana od dana imenovanja vršitelja dužnosti ravnatelja.

(6) Iznimno od odredbe stavka 5. ovoga članka ako mandat ravnatelja prestane iz razloga propisanih u alineji 2. stavka 2. ovoga članka, ukoliko to posebne okolnosti i hitnost postupanja nalažu, vršitelja dužnosti ravnatelja imenovat će gradonačelnik bez postupka propisanog za imenovanje ravnatelja, a Knjižnica odnosno nadležno upravno tijelo Osnivača je dužno raspisati natječaj za ravnatelja bez odgode, a najkasnije u roku od 30 dana od dana imenovanja vršitelja dužnosti ravnatelja.

***2.3. Stručno vijeće Knjižnice***

### Članak 39.

 (1) U slučaju kad Knjižnica ima više od pet zaposlenih osniva se stručno vijeće.

 (2) Stručno vijeće Knjižnice čine u pravilu svi stručni knjižničarski djelatnici knjižnice.

 (3) Stručno vijeće razmatra i daje mišljenja o stručnim i drugim pitanjima rada i razvitka Knjižnice, predlaže način organiziranja i vođenja stručnog rada te obavlja i druge poslove određene Statutom Knjižnice.

**VI. STRUČNI KNJIŽNIČARSKI DJELATNICI**

# Članak 40.

#  (1) Pored ravnatelja, kao stručnog i poslovodnog voditelja, stručne knjižničarske poslove obavljaju stručni knjižničarski djelatnici koji su stekli odgovarajuća stručna knjižničarska zvanja.

#  (2) Stručna knjižničarska zvanja te uvjete i način njihova stjecanja propisuje pravilnikom ministar nadležan za kulturu uz prethodnu suglasnost ministra nadležnog za znanost i obrazovanje.

 (3) Stručni djelatnici imaju pravo i dužnost usavršavati se i pratiti znanstvena dostignuća.

 (4) Stručno usavršavanje sastavni je dio radnih obveza stručnih djelatnika Knjižnice.

# Članak 41.

#  (1) Sva upražnjena radna mjesta, osim radnog mjesta ravnatelja koje se popunjava na temelju javnog natječaja, popunjavaju se putem oglasa koji se objavljuje na oglasnoj ploči i mrežnim stranicama Zavoda za zapošljavanje te na mrežnim stranicama Knjižnice i Osnivača.

#  (2) Prijedlog za raspisivanje oglasa za popunu upražnjenih radnih mjesta u Knjižnici, sukladno pozitivnim zakonskim i podzakonskim propisima te aktima Osnivača i Knjižnice, daje ravnatelj, koji i vodi postupak po oglasu i predlaže Upravnom vijeću izbor kandidata za zasnivanje radnog odnosa, a ukoliko Upravno vijeće nije osnovano, odluku donosi samostalno.

#  (3) Sadržaj i uvjeti za primanje u radni odnos na upražnjena radna mjesta navedeni u oglasu te postupak izbora kandidata moraju biti sukladni zakonu, ovom Statutu i općim aktima kojima su ta pitanja uređena.

#  (4) Raspisivanje oglasa se ne provodi u slučaju prijema osobe zaposlene u upravnim tijelima Osnivača ili u pravnoj osobi kojoj je Osnivač vlasnik ili većinski vlasnik.

#  (5) Prijem u radni odnos u slučaju iz prethodnog stavka ovoga članka provodi se na temelju pisanog sporazuma između ravnatelja Knjižnice i pročelnika upravnog tijela Osnivača odnosno ovlaštenog predstavnika pravne osobe, u kojem odnosno u kojoj je osoba zaposlena, uz njezin prethodni pristanak.

#  (6) Prije sklapanja pisanog sporazuma iz prethodnog stavka ovoga članka, ravnatelj Knjižnice mora pribaviti suglasnost gradonačelnika.

**Članak 42.**

(1) Zasnivanje i prestanak radnog odnosa djelatnika Knjižnice obavlja se sklapanjem i prestankom ugovora o radu u skladu sa zakonom, podzakonskim aktima, ovim Statutom i općim aktima Knjižnice.

(2) Prava, dužnosti i odgovornosti djelatnika utvrđuju se Pravilnikom o radu Knjižnice, Kolektivnim ugovorom i drugim općim aktima u skladu sa zakonom.

# VII. OPĆI I POJEDINAČNI AKTI KNJIŽNICE

### Članak 43.

(1) Knjižnica ima sljedeće opće akte:

1. Statut

2. Pravilnik o radu

3. Pravilnik o pružanju usluga i korištenju knjižnične građe

4. Pravilnik o unutarnjem ustrojstvu i načinu rada

5. Pravilnik o zaštiti i čuvanju arhivskog i registraturnog gradiva

6. Pravilnik o zaštiti od požara

7. Pravilnik o ostvarivanju i načinu korištenja vlastitih prihoda ostvarenih od obavljanja djelatnosti

8. Poslovnik o radu Upravnog vijeća u slučaju konstituiranja.

(2) Knjžnica može imati i druge opće akte ako je njihovo donošenje potrebno u vezi s izvršenjem zakona, podzakonskih akata ili u vezi s izvršenjem odredaba ovoga Statuta.

**Članak 44.**

 (1) Statut donosi Upravno vijeće, odnosno ravnatelj uz prethodnu suglasnost Gradskog vijeća, a Pravilnik o unutarnjem ustrojstvu i načinu rada donosi Upravno vijeće, odnosno ravnatelj uz prethodnu suglasnost gradonačelnika.

 (2) Ostale opće akte donosi Upravno vijeće, odnosno ravnatelj kada Knjižnica nema Upravno vijeće.

**Članak 45.**

(1) Prijedlog za donošenje općih akata ili njihovih izmjena i dopuna mogu dati ravnatelj, članovi Upravnog vijeća, izvršno tijelo ili nadležno upravno tijelo Osnivača te stručni djelatnici Knjižnice

(2) Izmjene i dopune općih akata donose se na način i u postupku propisanom za njihovo donošenje.

**Članak 46.**

(1) Opći akti objavljuju se na oglasnoj ploči i mrežnim stranicama Knjižnice i Osnivača.

(2) Statut i drugi opći akti Knjižnice stupaju na snagu najranije dan nakon dana objave na oglasnoj ploči Knjižnice, odnosno u službenom ili drugom glasilu ako je takav način objavljivanja općih akata Knjižnice određen zakonom, aktom o osnivanju ili ovim Statutom.

(3) Opći akti primjenjuju se danom njihova stupanja na snagu, osim ako općim aktom kao dan primjene nije određen neki drugi dan.

(4) Statut i opći akti Knjižnice ne mogu imati povratno djelovanje.

**Članak 47.**

Knjižnica osigurava svakom djelatniku uvid u opće akte ustanove.

**Članak 48.**

(1) Pojedinačne akte kojima se odlučuje o pravima i obvezama djelatnika donosi ravnatelj.

(2) Po žalbama i prigovorima djelatnika u drugom stupnju odlučuje Upravno vijeće Knjižnice.

**VIII. IMOVINA KNJIŽNICE I ODGOVORNOST ZA OBVEZE**

**Članak 49.**

(1) Imovinu Knjižnice čine sredstva za rad koja su pribavljena od Osnivača, sredstva stečena obavljanjem vlastite djelatnosti ili pribavljena iz drugih izvora, sukladno zakonu.

(2) O imovini Knjižnice dužni su skrbiti svi djelatnici.

**Članak 50.**

(1) O korištenju i raspolaganju imovinom Knjižnice odlučuju Upravno vijeće i ravnatelj, sukladno zakonu, aktu o osnivanju i ovom Statutu.

(2) Knjižnica može stjecati, opterećivati i otuđivati nekretnine samo uz suglasnost nadležnog tijela Osnivača, a drugu imovinu sukladno zakonu.

**Članak 51.**

Ugovore o nabavi sredstava potrebnih za obavljanje djelatnosti Knjižnica ne može sklapati prije nego se za tu svrhu osiguraju potrebna financijska sredstva, sukladno zakonu.

**Članak 52.**

(1) Možebitna dobit Knjižnice utvrđuje se na kraju financijske godine.

(2) Ako Knjižnica ostvari dobit, tu će dobit upotrijebiti isključivo za obavljanje djelatnosti i njen razvojni program.

(3) Ako Knjižnica iskaže gubitak, Osnivač će odlučiti o njegovom saniranju.

**Članak 53.**

(1) Knjižnica odgovara za obveze cijelom svojom imovinom.

(2) Osnivač solidarno i neograničeno odgovara za obveze Knjižnice.

**IX. JAVNOST RADA KNJIŽNICE**

**Članak 54.**

(1) Rad Knjižnice je javan.

(2) O obavljanju svoje djelatnosti i načinu pružanja usluga Knjižnica izvješćuje pravne osobe i građane:

* objavom na svojim mrežnim stranicama
* sredstvima javnog priopćavanja
* održavanjem skupova i savjetovanja
* izdavanjem publikacija
* na drugi primjeren način.

**Članak 55.**

 (1) Knjižnica je dužna akt o osnivanju, Statut te druge opće akte koji uređuju obavljanje njezine djelatnosti ili dijela djelatnosti koji se smatra javnom službom objaviti na svojim mrežnim stranicama na lako pretraživ način i u strojno čitljivom obliku.

 (2) Knjižnica je dužna na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.

**Članak 56.**

O poslovanju i načinu rada Knjižnice te pravima i obvezama djelatnika Upravno vijeće i ravnatelj Knjižnice izvješćuju djelatnike:

* objavljivanjem općih akata
* objavljivanjem odluka, zaključaka i drugih pojedinačnih akata
* na drugi primjeren način.

**Članak 57.**

(1) Knjižnica je, s obzirom na karakter svoje djelatnosti, dužna građane, pravne osobe i druge korisnike pravodobno i na pogodan način obavještavati o uvjetima i načinu davanja svojih usluga i obavljanju poslova iz djelatnosti za koje je Knjižnica osnovana.

(2) Knjižnica je dužna odmah ili iznimno u primjerenom roku dati svakom građaninu, pravnoj osobi i drugom korisniku na njegov zahtjev obavijest o uvjetima i načinu pružanja svojih usluga i obavljanju poslova iz djelatnosti za koju je Knjižnica osnovana te im dati potrebne podatke i upute.

**Članak 58.**

 Knjižnica je dužna u razumnom roku davati sredstvima javnog priopćavanja na njihov zahtjev informacije o obavljanju svoje djelatnosti i omogućiti im uvid u odgovarajuću dokumentaciju.

**Članak 59.**

 Knjižnica će uskratiti davanje informacija, odnosno uvid u dokumentaciju samo u skladu s propisima o zaštiti tajnosti podataka i zaštiti osobnih podataka.

**Članak 60.**

(1) Za javnost rada Knjižnice odgovorni su Upravno vijeće i ravnatelj.

(2) Obavijesti, podatke o obavljanju djelatnosti ili uvid u dokumentaciju Knjižnice sredstvima javnog priopćavanja, fizičkim i pravnim osobama može dati samo ravnatelj ili djelatnik Knjižnice kojega ravnatelj za to ovlasti.

**Članak 61.**

Službenom, odnosno poslovnom tajnom, smatraju se isprave i podaci čije je priopćavanje neovlaštenoj osobi protivno poslovanju i ugledu Knjižnice, a osobito:

- akti i pismena koje ravnatelj proglasi poslovnom tajnom

- podaci koje nadležno tijelo ili druga osoba, kao povjerljive, povjeri Knjižnici

- mjere i način postupanja u slučaju nastanka izvanrednih okolnosti

- plan fizičko-tehničkog osiguranja imovine.

**Članak 62.**

(1) Podatke i dokumente koji su proglašeni službenom ili poslovnom tajnom dužni su čuvati svi djelatnici Knjižnice bez obzira na koji su način za njih saznali, a davanje informacija sadržanih u pismenima proglašenim službenom, odnosno poslovnom tajnom u izričitoj je nadležnosti ravnatelja.

(2) Obveza čuvanja službene i poslovne tajne traje i nakon prestanka radnog odnosa u Knjižnici.

(3) Povreda čuvanja službene i poslovne tajne može biti, ovisno o težini posljedica koje su nastupile, razlogom za otkaz ugovora o radu, za imovinsku, kaznenu i drugu odgovornost.

**Članak 63.**

Ne smatra se povredom čuvanja službene i poslovne tajne dostavljanje ili priopćenje podataka i isprava koji se smatraju poslovnom tajnom ako se ti podaci i isprave dostavljaju, odnosno priopćavaju tijelima ovlaštenim zakonom, kao i osobama kojima ovlaštenje proizlazi iz dužnosti koju obavljaju.

**X. NADZOR NAD RADOM KNJIŽNICE**

**Članak 64.**

(1) Stručni nadzor nad radom Knjižnice obavlja matična knjižnica.

(2) Knjižnica je dužna matičnoj knjižnici, na zahtjev, omogućiti uvid u podatke potrebne za obavljanje stručnoga nadzora.

(3) Nadzor nad zakonitošću rada i općih akata Knjižnice obavlja ministarstvo nadležno za poslove kulture, ako posebnim zakonom nije drukčije uređeno.

(4) Nadzor nad financijskim poslovanjem Knjižnice obavlja gradonačelnik, nadležno državno tijelo, odnosno pravna osoba koja ima za to javnu ovlast.

**Članak 65.**

(1) Osim ovlaštenih državnih tijela i pravnih osoba iz članka 64. ovoga Statuta, nadzor nad radom i poslovanjem Knjižnice provodi i Upravno vijeće, odnosno nadležni upravni odjel Osnivača sukladno svojim ovlastima, kao i tijela i osobe koje za to ovlasti izvršno tijelo Osnivača.

(2) Upravno vijeće, ravnatelj i djelatnici Knjižnice dužni su surađivati s ovlaštenim tijelima i osobama koje provode nadzor.

**XI. ZAŠTITA OKOLIŠA**

**Članak 66.**

(1) Djelatnici Knjižnice imaju prava i obvezu osigurati uvjete za čuvanje i razvitak prirodnih i radom stvorenih vrijednosti čovjekova okoliša te sprječavati i otklanjati štetne posljedice koje zagađivanjem zraka, tla i vode, bukom ili na drugi način ugrožavaju te vrijednosti ili dovode u opasnost život i zdravlje ljudi.

(2) Zaštita čovjekovog okoliša ostvaruje se zajedničkim djelovanjem svih djelatnika Knjižnice.

(3) Svaki djelatnik Knjižnice dužan je upozoriti ravnatelja i Upravno vijeće o djelatnostima koje ugrožavaju okoliš.

(4) Djelatnik Knjižnice može odbiti izvršenje poslova ili radnji kojima se nanosi nenadoknadiva šteta okolišu.

(5) Nepoduzimanje mjera zaštite okoliša predstavlja povredu radne discipline.

**Članak 67.**

Djelatnici Knjižnice koji sudjeluju u izravnom radu s korisnicima usluga Knjižnice dužni su posvetiti pozornost njihovom informiranju glede očuvanja i zaštite čovjekova okoliša.

**Članak 68.**

Programi rada Knjižnice u zaštiti čovjekova okoliša sastavni su dio programa rada i razvitka Knjižnice.

**XII. SURADNJA SA SINDIKATOM**

**Članak 69.**

Knjižnica će osigurati, pod uvjetima utvrđenim zakonom i kolektivnim ugovorom, rad sindikalne podružnice i sindikalnog povjerenika.

**Članak 70.**

(1) Sindikalna podružnica i sindikalni povjerenik imaju pravo podnositi tijelima Knjižnice prijedloge, mišljenja i primjedbe u vezi s ostvarivanjem prava djelatnika.

(2) Tijela Knjižnice dužna su o prijedlozima, mišljenjima i primjedbama iz stavka 1. ovoga članka izvijestiti njihovog podnositelja u rokovima utvrđenim zakonom, kolektivnim ugovorom i općim aktima Knjižnice.

**Članak 71.**

Na sjednicama tijela Knjižnice, kada se odlučuje o ostvarivanju prava i zaštiti djelatnika, mogu biti prisutni sindikalni povjerenik ili drugi ovlašteni predstavnik Sindikata i imaju pravo iznositi svoja mišljenja i prijedloge, ali bez prava odlučivanja.

**Članak 72.**

Ravnatelj Knjižnice dužan je osigurati sindikalnoj podružnici i sindikalnom povjereniku potrebnu pomoć i na vrijeme im dati tražene podatke i obavijesti.

**XIII. PRESTANAK RADA I STATUSNE PROMJENE KNJIŽNICE**

**Članak 73.**

(1) Odluku o prestanku rada i statusnim promjenama Knjižnice donosi Gradsko vijeće uz prethodnu suglasnost ministra nadležnog za kulturu, ako posebnim zakonom nije drukčije određeno.

(2) Odluka o prestanku rada i statusnim promjenama Knjižnice iz stavka 1. ovoga članka mora sadržavati odredbe o zaštiti i smještaju knjižnične građe i knjižnične dokumentacije, odnosno o pohrani digitalne knjižnične građe i digitalne knjižnične dokumentacije na temelju prethodnog mišljenja Hrvatskog knjižničnog vijeća.

**Članak 74.**

(1) Knjižnica prestaje s radom:

* pravomoćnošću sudske odluke kojom je utvrđena ništavnost upisa Knjižnice u sudski registar
* pravomoćnošću odluke o zabrani obavljanja djelatnosti za koju je Knjižnica osnovana
* odlukom predstavničkog tijela Osnivača o prestanku rada Knjižnice
* pripojenjem drugoj knjižnici
* pravomoćnošću sudske presude o ukidanju Knjižnice
* u drugim slučajevima određenim zakonom ili aktom o osnivanju.

(2) U slučajevima iz stavka 1. podstavka 1., 2., 3., 4. i 5. ovoga članka provodi se postupak likvidacije Knjižnice uz odgovarajuću primjenu propisa o likvidaciji javnog trgovačkog društva.

**Članak 75.**

(1) Nad Knjižnicom može se provesti stečaj u skladu s propisima o stečaju.

(2) Ostatak likvidacijske, odnosno stečajne mase, predat će se Osnivaču.

**XIV. PRIJELAZNE I ZAVRŠNE ODREDBE**

**Članak 76.**

(1) Ovaj Statut stupa na snagu dan nakon objave na oglasnoj ploči Knjižnice.

(2) Opće akte usklađene s ovim Statutom Upravno vijeće odnosno ravnatelj donijet će u roku od 90 dana od dana stupanja na snagu ovog Statuta.

**Članak 77.**

Stupanjem na snagu ovog Statuta prestaje važiti Statut Gradske knjižnice Umag, KLASA: 612-04/05-01/01, URBROJ: 2105/05-02-05-16 te Izmjene i dopune Statuta Gradske knjižnice Umag KLASA: 612-04/14-01/03, URBROJ: 2105-20-01-14-2.

Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_\_

Neven Ušumović

KLASA: 024-02/21-20/01

URBROJ: 2105-11-01-21-3

Umag, 19. 4. 2021.

Ovaj Statut objavljen je na oglasnoj ploči Gradske knjižnice Umag dana 19. 4. 2021., a stupio je na snagu dana 20. 4. 2021.

Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_\_

Neven Ušumović